“บล.กสิกร” ยก SYNEX ท็อปพิกกลุ่ม รับกระแส “iPhone 13” ชูเป้า 31.21 บ.
“บล.กสิกร” ชู SYNEX ท็อปพิกกลุ่ม Gadget รับกระแส Apple เปิดตัว “iPhone 13” หนุนรายได้ครึ่งปีหลังโตแกร่ง ชูเป้า 31.21 บ.
“บล.กสิกร” ชู SYNEX ท็อปพิกกลุ่ม Gadget รับกระแส Apple เปิดตัว “iPhone 13” หนุนรายได้ครึ่งปีหลังโตแกร่ง ชูเป้า 31.21 บ.
16 ก.ย. 2564

จากกรณีเมื่อวันที่ 14 ก.ย.ที่ผ่านมา Apple ได้ทำการเปิดตัวสินค้าใหม่ ประกอบด้วย iPhone 13 mini , iPhone 13 , iPhone 13 Pro และ iPhone 13 Pro Max โดยจะเปิดให้สั่งซื้อล่วงหน้า (Preoder) ในวันที่ 1 ต.ค.64 และจะวางขายในวันที่ 8 ต.ค.64 แต่ในส่วนของ iPad mini และ Apple Watch 7 นั้นยังไม่มีการเปิดเผยถึงวันจำหน่าย
ขณะเดียวกัน Apple Thailand ยังประกาศหยุดการขาย iPhone 12 pro และ pro max พร้อมทั้งยังปรับราคา iPhone 12 และรุ่น mini ลง 7-15%
ด้านบริษัทหลักทรัพย์ กสิกรไทย ระบุในบทวิเคราะห์ มีมุมมองเชิงบวกเกี่ยวกับกลุ่ม Gadget พร้อมยกให้ บริษัท ซินเน็ค (ประเทศไทย) จำกัด (มหาชน) หรือ SYNEX เป็นท็อปพิกของกลุ่ม ราคาเป้าหมาย 31.21 บาท
โดยมองว่าวันเปิดพรีออเดอร์ในปีนี้ (1 ต.ค.) เร็วกว่าของ iPhone 12 เมื่อปีที่ผ่านมา (20 พ.ย. 2563) นอกจากนั้น ราคาขายของ iPhone 13 นั้นยังสูงกว่ารุ่นก่อนหน้าราว 13-24% ซึ่งจะมาพร้อมกับฟีเจอร์ต่างๆ อีกมากมายที่ถึงแม้จะไม่ได้เป็นจุดที่สร้างความน่าสนใจให้กับ iPhone 13 มากนัก แต่ยังเชื่อว่าการขายในกลุ่มผู้ใช้งานชาวไทยจะยังร้อนแรงอยู่จากสี่ประเด็นหลัก
ได้แก่ 1) เปิดตัวในช่วงเปิดเมืองแบบเต็มรูปแบบ (1 ต.ค.) 2) ฟีเจอร์ต่างๆ ไม่ได้โดดเด่นกว่า iPhone 12 มากนัก แต่ถือว่าแตกต่างจาก iPhone 11 และรุ่นก่อนมาก 3) การปรับราคาของ iPhone 12 ลงจะช่วยให้กลุ่มผู้บริโภคระดับถัดลงมาสามารถเข้าถึงได้ และ 4) กลยุทธ์หยุดการขาย iPhone 12 pro และ pro max จะทำให้กลุ่มผู้บริโภคระดับบนหันมาใช้ iPhone 13 แทน
ทั้งนี้ บล.กสิกร มีมุมมองเชิงบวกต่อ COM7 และ SYNEX จากการเปิดตัวอุปกรณ์ใหม่ของ Apple ซึ่งจะช่วยเสริมรายได้ให้แกร่งขึ้นอย่างเต็มไตรมาส เพราะเริ่มเปิดตัวช่วงต้นไตรมาส 4 พอดี และราคาขายที่เพิ่มขึ้น 13-24% ขณะที่มาร์จิ้นยังอยู่ในระดับคงที่จะทำให้มีรายได้ และกำไรที่สูงขึ้น
อย่างไรก็ตาม ยก SYNEX ให้เป็นท็อปพิกของกลุ่ม Gadget โดยเชื่อว่าธุรกิจขายส่ง-ปลีกสินค้า IT จะช่วยให้ยอดขายสูงขึ้นในอีก 2-3 ปีข้างหน้า จากการปรับแผนการทำงานทั้ง Work from Home และ Work at Office รวมถึงอุปกรณ์อิเล็กทรอนิกส์อื่นๆ ที่ใช้งานในครัวเรือน และดีมานด์จากองค์กรต่างๆ ที่ต้องการปรับรูปแบบมาสู่ดิจิทัล โดยให้ราคาเป้าหมาย SYNEX ไว้ที่ 31.21 บาท ส่วน COM7 ให้ราคาเป้าหมายไว้ที่ 70.87 บาท